钦定古今图书集成/方舆汇编/职方典/第1116卷 > 《武昌记》亦云
## 钦定古今图书集成/方舆汇编/职方典/第1116卷 > 《武昌记》亦云

箬谷　在寒溪西山间，以谷多箬竹，故名。退谷　，在樊山、郎亭二山之间，唐元结故名。龙蟠石　，在县东北一里江中，周七十五丈。《太平御览、武昌记》云：“世传龙蟠于此。” 梁庾信《哀江南赋》云：“龙蟠凤集之乡。”

洼樽石　即杯尊石，在郎亭西孟仕源居。唐元结尝客游于此，宋令朱荛刻“洼樽” 二字。

接渡石　在县东三里江中。《水经注》云：“广百步，高六丈，武昌分界，有状如人迹。” 俗传吴王女嫔居江北，约有魏寇至，则鸣鼓相应。女醉，屡伐鼓无寇，及后真寇至，击而吴不应，女遂奔吴，此其迹也。今黄州有女王城。又云：“伍员去楚入吴，得渔父接渡于此。” 世俗之说云然，不知真伪。仙人石　，在县南一百二十里，石形岝崿，有古柏蟠根于上，世传神仙密悟真以簪髻柏枝戏种而成。

《望夫石　》，在樊山北。昔有烈妇，夫远赴国难，携幼子饯送于此，立望而死，化为石。

《八角石　》：在县治南街中，石分如八卦。

大江　自西塞山入县界，播双柳，经三江、峥嵘洲，过碛矶，至于樊口，又东至于白田洲、杨叶五洲，经兰溪入散花洲。

西室湖　在县东三十里。

马饮浆湖　，在县南一百里。

炭门湖　在县西七十里。

乌翎湖　：在县南一百五十里。

碛矶湖　在县西五十里。

蚌舟湖　在县西九里

车湖　即东湖，在县东二十里。晋车荫居此，故名。今有墓。宋王文辅亦居此。东坡寓黄时，尝与往来，欲买田老焉。会量移，遂不果。

南湖　在县南半里。旧名南浦，亦曰长湖，即今之洋澜湖。《太平御览武昌记》云：“长湖通江，夏水冬涸，无所产植。陶侃作堤，水尝不竭，取琅琊隔湖鱼菱以蕃湖内，菱甚美，鲋鱼长三丈。永嘉初颓敝，太守褚隽之修复，寻又朽坏，鱼菱不复蕃息矣。臧质败走南湖，以荷自蔽，即此。” 又水出五丈口，亦名五丈湖。

浮石湖　在县南一百二十里。湖内有石，周二十步，水涨不没，故名“浮石。”

梁子湖　，在县南一百一十里。春涨冬涸，武昌江夏分界。

杯湖　在樊山、郎亭间。唐县令孟仕源居退谷，乃元子杯樽山，故名杯湖。

败桥湖　在县东十二里。春涨冬涸。世传吴王于此造桥，以便游猎，桥败，因名。今滨湖有“棠棣径” 、枫香径，盖苑囿地也。

大草湖　在县南一百四十里马迹乡金竹山之巅。方围数里，产鱼菱芦苇，与众湖无异。“峥嵘洲　” 在县西北江中。晋刘毅破桓元于此。今名“得胜洲” ，半属黄冈。

芦洲　在县西二十里，一名逻洲。《舆地志》：伍子胥去楚出关，于江上见渔父求渡。渔父曰：“灼灼兮侵已私，与子期兮芦之漪。” 子胥既渡，解剑与之曰：“此剑值千金，其勿露。” 渔父知其意，遂覆舟而死。

杨叶洲　在县东，即白田洲。陈初，北周将独孤盛领水军趣巴湘，太尉侯瑱自浔阳御之，破盛于此。

新生洲　在县西四十里三江口。

散花滩　在县西北寒溪之侧。欧阳修《集古录》谓“吴王散花处” ，盖苑圃之别名。

樊溪　亦名“樊港” ，又名“袁溪” ，樊山西南泽凡九十九，入干江。县无泊舟之所，多趋樊港。

寒溪　，在樊山下。《太平御览》：“武昌樊山东有山溪，虽盛夏凉气逼人。唐元结尝居此，上有寺，陶侃读书于此。” 台基尚存。

涌溪　出清溪山下，东合众流，过虬山为涌溪，西汇为浮石，由樊口入于江。

牧马港　在县东十里。孙权牧马之处。其上即吴王故城。

傅老港　在县境内

水门港　：在县西六十里。

螺虾港　：在县治西南十里。

五矶　，在县东。庾仲雍《江水记》作“五圻。” 《水经注》云：“东得五丈口，又东得沙浦，经五矶。”

安乐矶　在县东三十里江上。孙权使子登出征，次于安乐，全琮谏止之，即此。

黄子矶　在县西，与逻洲相接。世传黄巢置砦于此，在三江口下，亦险要也。

上碛矶　在县西上碛湖口。以石碛横截湍流，故名之。江流极险绝处。

败船矶　又名败舶湾，在樊山中。《江表传》云：“孙权新制大船，名为长安，泛之钓台下，溯流。时风甚，谷利云：‘当取樊口’。权曰：‘当取逻洲’。利拔剑向柁工曰：‘不取樊口，斩’！” 工即转柁入樊口，甫至岸而败，故名。

白鹿矶　在神人山麓

陷池　在县东南一百二十里小石岭旁。土崖陡绝。旧传何氏宅尝得龙卵，径七寸，与他物同藏器中，物随充满，置之金谷亦然。后因误置盐中，龙化而宅陷。先有犬衔麻穗而戏，何女逐之，其处亦陷沦为井。旱祷雨多验。

洗剑池　在西山松风阁下。世传吴王淬剑于此，有石刻“洗剑池” 三字。崖有井，清冽异常。放生池　旧在县西寒溪塘，淳熙十二年，知县周复于东南仓后凿池为之，东西六丈，南北十丈，缭以土墙，建亭于上。今废。

“清思池　” ，在吴王城东，凤凰台下，多莲。

聪明池　元至正五年创，即今泮池。

滴滴泉　在县西山之阳。东晋时书此三字于崖上，四时泉滴不竭。

“寒泉　” ，在吴王读书台下，世传“吴王井。”

菩萨泉　在县西山岭石窦中出，色白而甘。“白岩泉　” 在县南一百六十里。泉清秀，幽致奇绝，有马祖禅师道场。

廉泉　在府公馆前左畔。旧井壅塞，有水清莹出。嘉靖二年，通判尹觉濬涤，故名。

寿井　在县治益家桥南。宋嘉定县尉邹应溥置四眼铁盘一，铁莲子形栏四。尝与人曰：“后当有登高位，获巍科、享上寿者。”

义井　在县东，又名“方井。”

醴井　在县堂左，令贤，则泉涌出。弘治五年，知县聂贤来任，醴泉复出，遂淘涤，置栏立亭。金牛井　在县南金牛镇。

樊口　，在县西北五里。东坡谪黄州，尝游于此。时有潘生讳邠者，善酿酒。东坡每至，饮于其家以适兴。

五丈口　，洋澜湖水出此。吴太子孙登葬于其水之原。

《洄洑　》大洄在樊口下，小洄在钓台下。

刘郎洑　在县东北江上，原名“流浪” ，俗讹为“刘郎。”

长港江套　在县西五里。

嘉鱼县

龙潭山　在县治北。山足有潭，渊深不竭。世传有龙潜焉，故名。宋淳熙戊申，知县姜偃建文庙于山阳之麓，而山之名始显。自县门行二里馀，至文庙前，乔松夹道，道左有泮池，左右有碑亭。亭东西有《落星》《采芳》二亭。陟山腰，入远尘径。径之上，垒石为山。山之前分二径，抵山椒，入仰高亭，四望豁然，万景呈露。俯视龙潭，莹然澄澈，可鉴毛发。亭之内有诗文刻于石。

鱼岳山　在县西不二里。《水经》云：“在大江中杨子洲南。” 今距江二里许，盖水势决彼填此而然也。山皆石，独西一面，峭壁高耸，崖洞奇险。以其临江，又名江岛山。

灌矶山　在县西北半里许。上有五岳庙，今废而为社稷坛。旧临江，因水冲激矶石，故名灌矶，今则名凤凰山，去江二里，而“灌矶” 之名多不闻者。

青山　在龙潭山东北二里。

百疋山　在县北五里。面拱东北，最为深秀，形似马鞍，又名“马鞍山。”

白面山　在县南十里。山尽白石，世传人祷于山，生三子，皆白面，死而为神，曰“一郎、二郎、三郎。” 今人祀之，当雨泽大降，则必有云气，预发山椒，因传为白云山。

穿石山　在县西南十里。

唐帽山　在县西南三十里。树木葱蔚，远近望之，俨如唐帽，故名。

望夫山　，在县东三十里，石有足迹。

牛头山　，在县东南七里。势回向县，若牛之昂头，故名。

梅山　距县南五十里。多梅树，故名。下有洞。龟湖山　，在县西南四十里。

九龙山　：在龟湖之东。九龙回合，故名。

大岩山　在县西南。山高万仞，上有牛眼泉、兔儿泉，古洞深窈，号“南嘉第一峰。”

石头山　，在县南八十里。《隋志》云：“蒲圻有石头山” ，即此。

赤壁山　，在县西南八十里大江之滨。西界乌陵、沔阳州。汉建安十三年周瑜败曹操于此，上有“赤壁” 二字。

蒲圻山　，在县南七十里。

阴山　，在县东南，其上产茶。

横山　，在县南十里。有若书案，人多异之。蜀山　，在县东北三十里。先主与孙吴会战，及曹操驻跸于此，故名。

西保山　在县东北二十里西湖之上。宋季李氏保障乡闾于此。

连洲山　在县东二十三里。其脉与前湖诸峰相连，水涨则四围皆水，水落则孤峙如卓笔，故名“连洲。”

虎帽山　在县西南二十五里。

官山　在县西南八十里。

柘山　，在县西南一百里。

金澥山　、左经山　俱在县西南。

仙师山　，在县东五十里。

仙迹山　在县北。世传葛仙翁飞升留足迹。秦锺山　，在县南。

青林山　在县南五十里许。

韩婆岭　在县东五十里。

禄岭　，在县北三十里。

大琛岭　在县北六十里。

大崖　在县南三十里

白鹭墩　在县东

杨药洞　在县南杨药山下。洞深不可测，水源混混，由田而达于涧。世传有师始吕氏者，性智慧，因岁旱，誓众入洞，驾龙行雨，且曰：“水涌出时，若等鸣锣鼓以助之。” 时违其言，遂没，惟双鞋流出。今岁旱，请水必祷焉。

梅山洞　在县南梅山之下。洞宽四尺许，深广不可测。中有泉，一日于辰、午、申三次涌出。岁旱请水，至此致祷。

石泉洞　，在县西南唐帽山下。阔一室许，深半里馀，泉水混混不竭，幽暗莫辨，欲入必以火烛之。

大崖洞　，在大崖山下。

堕石　即落星也。明崇祯，程公可登舁石升于傅约亭址，将建升星亭以覆之，未就，而落星池遂以土实焉。至

皇清顺治十六年，郭植复开落星池，仍以《落星》移置。

旧所

大江　合巴蜀、洞庭二水而下，左经乌林，右从石头口、赤壁山，过六溪口，八十里抵县治，历灌矶山、杨家洲，入江夏界。近世沙涨，故灌矶，去江二里。

陆水　在县西南七十里赤壁之北。三国时，吴以此控制诸邦。按《旧志》，“鲁肃自江陵下屯六口。肃卒，吕蒙代之，后吕岱又领潘璋士卒，屯于此。”